KOMMISSIONENS BESLUTNING

af 19. juli 1999

om fastlæggelse af miljøkriterierne for tildeling af Fællesskabets miljømærke til kopipapir

(meddelt under nummer K(1999) 2144)

(EØS-relevant tekst)

(1999/554/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 880/92 af 23. marts 1992 om en EF-ordning for tildeling af et miljømærke(1), særlig artikel 5, stk. 1, andet afsnit, og

ud fra følgende betragtninger:

(1) Ved artikel 5, stk. 1, første afsnit, i forordning (EØF) nr. 880/92 er det fastsat, at betingelserne for tildeling af miljømærket fastlægges for hver produktgruppe for sig;

(2) ved artikel 10, stk. 2, i forordning (EØF) nr. 880/92 er det fastsat, at produktets indvirkning på miljøet vurderes ud fra de specifikke kriterier for produktgrupperne;

(3) ved beslutning 96/467/EF(2) har Kommissionen fastlagt miljøkriterierne for tildeling af Fællesskabets miljømærke til kopipapir, som efter beslutningens artikel 3 gælder indtil den 16. juli 1999;

(4) den definition af produktgruppen, der blev fastlagt ved beslutning 96/467/EF, bør revideres, således at den afspejler udviklingen på markedet;

(5) der bør vedtages en ny beslutning om fastlæggelse af kriterierne for denne produktgruppe, som skal gælde for en periode på yderligere tre år efter udløbet af gyldighedsperioden for de foregående kriterier;

(6) i overensstemmelse med artikel 6 i forordning (EØF) nr. 880/92 har Kommissionen hørt de vigtigste interessegrupper i et samrådsforum;

(7) de i denne beslutning fastsatte foranstaltninger er i overensstemmelse med udtalelse fra det udvalg, der er nedsat i medfør af artikel 7 i forordning (EØF) nr. 880/92 -

VEDTAGET FØLGENDE BESLUTNING:

Artikel 1

Ved produktgruppen "kopipapir" (i det følgende benævnt "produktgruppen") forstås: "Ark eller ruller af blankt papir i forskellige formater, som anvendes til kopieringsmaskiner, faxmaskiner og kontorprintere. Varmefølsomt papir og selvkopierende papir hører ikke ind under denne produktgruppe."

Artikel 2

Den i artikel 1 definerede produktgruppes indvirkning på miljøet vurderes ud fra de specifikke miljøkriterier i bilaget.

Artikel 3

Produktgruppedefinitionen og kriterierne for produktgruppen gælder fra den 17. juli 1999 til den 1. juli 2002. Hvis der den 1. juli 2002 ikke er vedtaget en ny beslutning om miljøkriterier gældende for denne produktgruppe, udløber gyldighedsperioden på datoen for vedtagelsen af den nye beslutning, dog senest den 1. juli 2003.

Artikel 4

For administrative formål er kodenummeret for produktgruppen "011".

Artikel 5

Denne beslutning er rettet til medlemsstaterne.

Udfærdiget i Bruxelles, den 19. juli 1999.

På Kommissionens vegne

Ritt BJERREGAARD

Medlem af Kommissionen

(1) EFT L 99 af 11.4.1992, s. 1.

(2) EFT L 192 af 2.8.1996, s. 29.

BILAG

For at kunne tildeles et miljømærke skal produktet i produktgruppen som defineret i artikel 1 opfylde kriterierne i dette bilag på grundlag af tester, der udføres som anført i kriterierne. Hvis det er relevant, kan der anvendes andre prøvningsmetoder, når det ansvarlige organ, der vurderer ansøgningen, anerkender dem som fuldtud sidestillet hermed. Hvor ingen test er nævnt, bør de kompetente organer basere sig på erklæringer og dokumentation fra ansøgeren og/eller uafhængige verifikationer.

Det henstilles til de kompetente organer, at de ved deres bedømmelse af ansøgninger og tilsyn med opfyldelsen af kriterierne i dette bilag tager hensyn til, om der benyttes en anerkendt miljøstyringsordning som f.eks. EMAS eller ISO 14001, (Bemærkning:

anvendelse af en sådan miljøstyringsordning kræves dog ikke).

Disse kriterier tager bl.a. sigte på at fremme:

- en reduktion af udledninger af visse giftige og på anden vis forurenede stoffer i vandmiljøet

- en reduktion af miljøskader eller -risici i forbindelse med anvendelsen af energi (global opvarmning, forsuring, nedbrydning af ozonlaget, opbrug af kilder til ikke-vedvarende energi) ved at nedbringe energiforbruget og de dermed forbundne emissioner til luften

- en reduktion af miljøskader eller -ricisi i forbindelse med anvendelse af farlige kemikalier

- en forpligtelse til at imødekomme behovet for at anvende gode forvaltningsprincipper med henblik på at bevare skove.

Kriterierne er fastsat på niveauer, som fremmer mærkning af papirprodukter, der er fremstillet af genvundne fibre eller af nye fibre eller blandinger heraf, som produceres ved hjælp af teknologier, der svarer til de bedste miljøstandarder.

MILJØKRITERIER

1. Emissioner til vand

De samlede udledninger i vand efter behandling (uanset om det sker i eller uden for produktionsanlægget) fra det pågældende papirprodukt beregnes som summen af udledninger fra de forskellige stadier i papirmasse- og papirproduktionen og må ikke overstige:

- 30 kg kemisk filtbehov (COD) pr. ton fremstillet papir.

COD måles i overensstemmelse med ISO 6060 eller tilsvarende standarder

- 0,30 kg absorberbare halogenforbindelser (AOX, som Cl) pr. ton fremstillet papir. den AOX-mængde (som Cl), der udledes fra hvert enkelt papirmasseproduktionsanlæg må ikke overstige 0,50 kg pr. lufttørret ton papirmasse.

AOX måles i overensstemmelse med ISO 9562 eller tilsvarende standarder. Der kræves ingen målinger, når der ikke anvendes chlorholdige blegemidler.

Data vedrørende vandforbrug pr. ton papirmasse og papir i de forskellige stadier af produktionsprocessen skal oplyses. (Bemærkning:

disse data er nødvendige til vurdering af beregninger af spildevandsmængder og -koncentrationer).

2. Emissioner til luften

De samlede emissioner til luften fra det pågældende papirprodukt beregnes som summen af emissioner fra de forskellige stadier i papirmasse- og papirproduktionen og må ikke overstige:

- 1,5 kg svovlforbindelser (som S) pr. ton fremstillet papir. Det er ikke nødvendigt at angive emissioner med relation til el-produktionen.

- 3,0 kg nitrogenoxider (NOx, som NO2-ækvivalenser) pr. ton fremstillet papir. Det er ikke nødvendigt at angive emissioner med relation til el-produktionen.

- 1500 kg kuldioxid fra ikke-vedvarende energikilder pr. ton fremstillet papir, inklusive emissioner fra el-produktionen (uanset om den finder sted i eller uden for produktionsanlægget).

3. Energiforbrug

Det samlede energiforbrug til produktion af det pågældende papirprodukt beregnes som summen af den energi, der forbruges i de forskellige stadier i papirmasse- og papirproduktionen, og må ikke overstige:

- 26 G joule varmeenergiforbrug pr. ton fremstillet papir,

- 7 G joule (1940 kWh) elektricitet pr. ton fremstillet papir.

Ansøgeren skal beregne alle energiinputs, opdelt på varme/brændstoffer og elektricitet, der anvendes under produktionen af papirmasse og papir, inklusive den energi, der bruges ved fjernelse af tryksværte fra affaldspapir til produktion af genbrugspapir.

Den samlede varmeenergi omfatter alt indkøbt brændstof, undtagen brændstoffer, der anvendes til intern el-produktion. Det omfatter også genvundet varmeenergi ved forbrænding af væsker og affald fra produktionsprocesser på stedet (f.eks. træaffald, savsmuld, væsker, affaldspapir, udskudspapir) såvel som varme, der genvindes ved intern el-produktion - ansøgeren behøver dog kun at medregne 80 % af varmeenergien fra sådanne kilder, når han beregner den samlede varmeenergi.

Ved elektrisk energi forstås netto importeret energi, stammende fra ledningsnettet og intern el-produktion målt som elektrisk effekt. Det skal dog ikke redegøres for elektricitet, der anvendes til spildevandsbehandling.

4. Fibre - bæredygtig skovforvaltning

Der må anvendes træfibre, genvundne fibre og fibre fra andet materiale.

Hvis der anvendes nye træfibre fra skove, skal de ansvarlige for forvaltningen af de ressourcer, som fibrene stammer fra, anvende de principper og foranstaltninger, der tager sigte på at sikre en bæredygtig skovforvaltning. Der skal forelægges en erklæring, en adfærdskodeks eller lignende som bevis herfor fra de pågældende operatørers side og/eller fra papirmøllen.

For skove i Europa skal ovennævnte principper og foranstaltninger opfylde kravene i de fælleseuropæiske retningslinjer for bæredygtig skovforvaltning (Pan-European Operational Level Guidelines for Sustainable Forest Management), der er vedtaget på ministerkonferencen i Lissabon om beskyttelse af skovene i Europa (2.-4. juni 1998). Uden for Europa skal de opfylde principperne i det dokument, der er vedtaget på De Forenede Nationers Konference om Miljø og Udvikling (Rio de Janeiro, juni 1992) og, hvis relevant, de kriterier eller retningslinjer for bæredygtig skovforvaltning, der er vedtaget som led i internationale og regionale initiativer (ITTO, Montreal Process, Tarapoto Process, UNEP/FAO Dry-Zone Africa Initiative).

5. Farlige kemiske stoffer

Chlorgas må ikke anvendes som blegemiddel. Dette kriterium gælder ikke for chlorgas i forbindelse med produktion og anvendelse af chlordioxid. (Bemærkning:

selv om dette krav også gælder for blegning af genvundne fibre, accepteres det, at sådanne fibres i deres forudgående livscyklus er blevet bleget med chlorgas.)

Ved papirproduktionen må der højst tilsættes 0,1 vægtprocent af kemiske stoffer, der er klassificeret som miljøskadelige og tildelt risikosætninger R50 og R53, i henhold til Rådets direktiv 67/548/EØF(1), senest ændret ved Kommissionens direktiv 98/98/EF(2).

6. Affaldshåndtering

Alle producenter af papirmasse, papir og videreforarbejdede produkter bør have et system til håndtering af affald(3) og restprodukter, fra produktionsanlæggene. Systemet skal dokumenteres eller beskrives i ansøgningen og mindst indeholde følgende punkter:

- Fremgangsmåder for adskillelse og anvendelse af genanvendelige materialer fra affaldsstrømmen.

- Fremgangsmåder for genvinding af materialer til andet brug, f.eks. forbrænding til dampproduktion eller landbrugsproduktion.

- Fremgangsmåder for behandling af farligt affald(4).

EGNETHED

Produktet skal være egnet til formålet.

FORBRUGEROPLYSNINGER

Produktet skal være forsynet med følgende information på den primære og sekundære emballage: "Dette produkt har opnået EU-miljømærket, fordi det opfylder krav, hvorved det bl.a. mindsker emissioner i vand (COD, AOX), til luften (S, NOx, CO2), energiforbrug og anvendelse af fossile brændstoffer.

Brugt papir bør så vidt muligt afleveres til genvinding"

I tilknytning til disse forbrugeroplysninger kan fabrikanten også oplyse procentdelen af genvundne fibre.

(1) EFT L 196 af 16.8.1967, s. 1.

(2) EFT L 355 af 30.12.1998, s. 1.

(3) Som fastlagt for de pågældende papirmasse- og papirproduktionsanlæg af de kompetente myndigheder.

(4) Som fastlagt for de pågældende papirmasse- og papirproduktionsanlæg af de kompetente myndigheder.

Teknisk tillæg

DEFINITIONER, AFPRØVNINGSKRAV OG DOKUMENTATION

Alle emissionsparametre

Perioden for målingerne eller massebalancen skal baseres på produktionen i løbet af tolv måneder. Hvis der er tale om et nyt eller ombygget produktionsanlæg, skal målingerne være baseret på mindst 45 på hinanden følgende dage med en løbende, stabil produktion. Målingerne skal være repræsentative for den pågældende produktionsperiode.

Hvis et produkt er fremstillet af forskellige papirmassekvaliteter, beregnes emissionsværdierne fra produktionen som et vægtet gennemsnit af alle anvendte papirmasser. De samlede emissioner beregnes ved at addere emissionerne fra papirmasseproduktionen og emissionerne fra kopipapirproduktionen.

Godkendte laboratorier eller uafhængige prøvningsinstitutioner, som anvender standard EN 45001 skal udføre målingerne. Papirmasse- eller papirproducentens laboratorium kan dog godkendes til at gennemføre analyser af udledninger, såfremt en af følgende betingelser er opfyldt:

- de kompetente myndigheder har godkendt det pågældende laboratoriums prøveudtagninger og målinger, eller

- fabrikanten har et kvalitetssystem, der omfatter prøveudtagnings- og analyseovervågning, og som er certificeret i overensstemmelse med ISO 9001 eller ISO 9002, eller

- det er et officielt GLP-godkendt (god laboratoriepraksis) laboratorium.

Målinger af emissioner til vand skal foretages på ufiltrerede og ikke-bundfældede prøver, der udtages enten efter behandling ved produktionsanlægget eller efter behandling i et offentligt behandlingsanlæg.

AOX

AOX skal måles under processer, hvor der anvendes chlorforbindelser til blegning af papirmassen. Dette betyder, at det ikke er nødvendigt at måle AOX

- i udledninger fra ikke-integreret papirproduktion, eller

- i udledninger fra papirmasseproduktion, hvor der ikke sker blegning, eller

- hvor blegningen gennemføres med chlorfrie stoffer.

Svovl- og nitrogenoxider

Ansøgeren skal aflevere et regnskab for emissioner af svovl- og nitrogenoxid til luften. I regnskabet skal indgå alle sådanne emissioner, der optræder under papirmasse- og papirproduktionen, undtagen for emission ved el-produktion til ledningsnettet. Målingerne skal omfatte genvindingskedler, kalkovne, dampkedler og afbrændingsovne til (stærkt) ildelugtende gasser, hvis de forefindes. Også diffuse emissioner fra ubestemte kilder skal der redegøres for.

Kuldioxid

Ansøgeren skal aflevere et regnskab for emission af kuldioxid til luften. I regnskabet skal indgå alle ikke-fornybare brændstoffer, der benyttes under papirmasse- og papirproduktionen, herunder emissioner fra el-produktionen (uanset om den produceres i eller uden for anlægget). Emissionsfaktorerne i tabel 1 anvendes til beregning af CO2-emissioner fra brændstoffer.

Tabel 1

CO2-ækvivalenter for ikke-fornybare brændstoffer

>TABELPOSITION>

For elektricitet via ledningsnettet benyttes for alle anlæg i EU den værdi, der er anført i tabellen. For anlæg uden for EU kan ansøgeren fremlægge dokumentation med gennemsnitsværdien for deres elektricitetsforsyning(er) og anvende denne værdi i stedet for den i tabellen anførte.

Farlige kemiske forbindelser

Ansøgeren skal fremlægge en erklæring fra hver leverandør af papirmasse om, at der ikke er anvendt chlorgas til blegning af papirmassen.

Ansøgeren skal fremlægge en liste over, hvilke kemiske stoffer der anvendes i papirproduktionen. Listen skal omfatte stoffets varemærkebetegnelse, anvendelsesområdet og leverandørens navn. Ud over denne liste vedlægges en erklæring med følgende ordlyd "Ved papirproduktionen er der ikke tilsat over 0,1 vægtprocent af nogen stoffer, der er klassificeret som miljøskadelige og tildelt risikosætning R50 eller R53 i henhold til Rådets direktiv 67/548/EØF(1), senest ændret ved Kommissionens direktiv 98/98/EF(2)". Produktionen af papirmasse er ikke omfattet af dette krav.

Affaldshåndtering

Ansøgeren skal indgive dokumentation om metoderne til behandling af affald og restprodukter fra de forskellige stadier i papirmasse- og papirproduktionen i overensstemmelse med de ovennævnte kriterier.

Egnethed

Ansøgeren skal indgive dokumentation, der viser, at produktet er egnet til formålet. Dokumentationen kan omfatte data fra relevante ISO- eller CEN-analysemetoder, men kan også omfatte produktionsanlæggets egne og nationale analyseprocedurer. Disse analysedata indgives sammen med ansøgningen.

(1) EFT L 196 af 16.8.1967, s. 1.

(2) EFT L 355 af 30.12.1998, s. 1.